C 288/10
SK
Úradný vestník Európskej únie
17.8.2023
O tejto zmene týkajúcej sa hmotnosti výrobku sa rozhodlo s cieľom upresniť, že len syry s hmotnosťou nad 1 kg sa môžu predávať v porciách.
Cieľom tejto zmeny je zabezpečiť vysoký štandard prezentácie výrobkov.
Malé syry nie sú vhodné na porciovanie na rezy.
Rozdelenie 0,5 kg syra na dve 250 g porcie by napríklad znamenalo dva úzke trojuholníky namiesto jedného rezu.
Zámerom združenia na ochranu je, aby sa syr „Pecorino Crotonese“ aj naďalej predával vcelku a/alebo porciovaný, pretože ide o jedinú možnú formu, ktorá je povolená na prezentáciu syra spotrebiteľom.
Rozdelením syra na porcie sa takisto urýchľuje proces zrenia, výsledkom čoho je, že malé čerstvé Pecorino rýchlo nadobudne vlastnosti takmer polotvrdého syra.
Malé syry rýchlo vysychajú a strácajú svoje organoleptické vlastnosti, pokiaľ nie sú ošetrené.
Zmena sa týka článku 9 špecifikácie výrobku (konkrétne detaily loga) a bodu 3.6 (takto) jednotného dokumentu.
Súčasné znenie článku 9 [špecifikácie výrobku] a bodu 3.6 [takto] jednotného dokumentu: „Logo výrobku sa skladá z dvoch častí: vľavo sa nachádza grafický prvok, vpravo je nápis.
Logo musí byť na syre vypálené alebo odtlačené a nápis sa musí umiestniť na obvod.“
Nová verzia: Článok 9 špecifikácie výrobku: „Logo tvorí prvé písmeno slova ‚Crotone/Crotonese‘, t. j. písmena ‚C‘ otočené na bok – s malým znakom znázorňujúcim oko – aby pripomínalo ovčiu hlavu, pričom v kruhu okolo sú slová: ‚PECORINO CROTONESE DOP [CHOP]‘.
Tieto prvky sú uzavreté v kruhu, ktorý tvarom pripomína celý syr Pecorino.
V pravom dolnom rohu je kruh prerušený trojuholníkom, ktorý predstavuje kúsok syra Pecorino, ktorý bol práve narezaný.
Význam je vyjadrený priamo a bezprostredne.
Ide o logo, ktoré predstavuje syrový výrobok, presnejšie syr vyrobený z vysokokvalitného ovčieho mlieka.
Slová ‚PECORINO CROTONESE DOP [CHOP]‘ sú opäť zobrazené v logu, umiestnené v dvoch riadkoch pod sebou, vpravo od ‚vignety‘ alebo pod ňou.
Logo musí byť vždy zobrazené celé.
Používanie zjednodušeného loga, t. j. ak vonkajšia časť loga chýba, je povolené výhradne a výlučne vo verzii ‚vignety‘.
Opačný prípad, t. j. logo zobrazujúce iba slová ‚Pecorino Crotonese‘, však nie je povolený.
Existujú teda tri povolené verzie loga: horizontálne, vertikálne a ‚vigneta‘.
Verzia loga vo forme ‚vignety‘ musí byť na syre Pecorino vypálená, odtlačená alebo vytlačená potravinárskym atramentom na jednej zo strán syra.
Musí byť uvedený alfanumerický identifikačný kód syrárne.
Môže sa vytlačiť priamo na syr pomocou uvedených metód alebo sa môže zobraziť na etikete.
Obvod syra môže byť označený voliteľne.
Je povolené reprodukovať logo na tejto časti syra pomocou zavedených metód.“